贈廣利大師歌
作者：吳融
朝代：唐

paragraphs: 化人之心固甚難，自化之心更不易。
化人可以程限之，自化元須有其志。
在心爲志者何人，今日得之於廣利。
三十年前識師初，正見把筆學草書。
崩雲落日千萬狀，隨手變化生空虛。
海北天南幾回別，每見書蹤轉奇絕。
近來兼解作歌詩，言語明快有氣骨。
堅如百鍊鋼，挺特不可屈。
又如千里馬，脫韁飛滅沒。
好是不雕刻，縱橫衝口發。
昨來示我十餘篇，詠殺江南風與月。
乃知性是天，習是人。
莫輕河邊羖䍽，飛作天上麒麟。
但日新，又日新。
李太白，非通神。